Vahelduseks ohtratele jõulusöömaaegadele saab jälle lund lükata. Seadsin sünnipäevakingiks saadud Suunto pulsivöö peale. Kuniks tänava ja hoovi puhtaks kühveldasin, andis masin märku, et olen tänase plaani täitnud, ületanud ning võin tema poolest kolmapäevani luuserdada. Jõuluvana toodud lumivalged lume- ja porisaapad (justnimelt, lumivalged porisaapad :)) on nii pagana  soojad, et jalad suisa higistasid. Eriti Usin Naabrinaine lükkas puhtaks ka ristmiku - tema saab tõesti suveks ilusad trimmis lihased.    Tegelikult paistis kogu tänav ühe suure sipelgapesana - kes lükkas, kes loopis ja kes puhus lund.  Talvine paks laiskus on peal - maja kaunistada ei viitsi, süüa vaaritada ei viitsi. Lihtsalt logeleme rütmis 10,30 ärkvele ja ca 22 magama.